Die Bybel sê: "... iemand wat twyfel, is soos 'n brander in die see wat deur die wind aangejaag en heen en weer gedryf word. So 'n mens wat altyd aan die twyfel is en onbestendig is in al sy doen en late, moet nie dink dat hy iets van die Here sal ontvang nie." (Jak 1:6 - 8 NV). Peter Marshall, voormalige kapelaan van die Amerikaanse Senaat, het gebid: "Gee vir ons 'n helder visie sodat ons kan weet waar om te staan, en waarvoor om te staan." 'n Onduidelike droom gaan jou nêrens bring nie. Wat wil jy bereik? Wat wil jy bydra? Wie wil jy word? Met ander woorde, hoe lyk sukses vir jou? As jy dit nie definieer nie, sal jy dit nie kan bereik nie. Die meeste mense kry nie wat hulle wil hê nie omdat hulle nie weet wat hulle wil hê nie. Een outeur skryf: "Die onmisbare eerste stap om die dinge te kry wat jy uit die lewe wil hê is om te besluit wat jy wil hê! In plaas daarvan om te sê, 'Ek wil gewig verloor,' sê, 'Ek sal teen 1 Junie 80 kg weeg.' In plaas daarvan om te sê, 'Ek wil van my skuld ontslae raak,' sê, 'Ek sal teen 31 Desember al my kredietkaarte afbetaal.' Om spesifiek te wees, beteken nie noodwendig jy het vooruit oor elke detail gedink voordat jy vorentoe beweeg nie. Maar jou hoofdoel moet duidelik wees. Die res sal ontvou soos wat jy aangaan en aanpassings maak, indien nodig." Die vraag wat jy moet vra is: "Is ek doelgerig?"
Sielekos: Dan 1:3-21; Dan 3:7-30; Dan 5:10-31; Dan 9:1-19
Wees doelgerig (2)
Dit vereis nie veel energie om jou gedagtes te laat dwaal en droom nie. Maar dis baie werk om 'n duidelike doel te ontwikkel om 'n helder, duidelike droom te hê. Een leier sê: "Vir my begin die hele proses met vrae wat ek myself moet afvra. Die droom is altyd gewortel in die dromer, in sy of haar ervaringe, omstandighede, talente en geleenthede. Ek vra: 'Wat voel ek - wat sê my emosies vir my? Wat voel ek aan - wat sê my intuïsie vir my? Wat sien ek - wat gebeur rondom my? Wat hoor ek - wat sê ander mense? Wat dink ek - wat sê my intellek en gesonde verstand?' 'n Helder beeld mag dalk eensklaps na jou toe kom, soos 'n weerligstraal, maar die meeste mense moet aanhou om daaraan te werk. As dit 'n moeilike proses is, is dit geen rede om op te gee nie. Om die waarheid te sê, as dit te maklik is, droom jy dalk nie groot genoeg nie. Hou net aan om daaraan te werk, want 'n duidelike droom is die moeite werd om voor te baklei." As jy 'n duidelike sin kan kry van waar jy is, wat jy weet, en wat jy wil hê, is jy goed op pad om dít waarvoor God jou op die aarde geplaas het, te verstaan en aan te gryp. Moses het die eerste twee derdes van sy lewe probeer uitwerk wat God wou hê hy moes doen, dinge op sy eie manier probeer doen en net misluk. Maar hy het 'n hart vir God en 'n visie van God af gehad, en uiteindelik het hy geslaag.
Sielekos: Pred 1-4; Joh 11:28-37; Ps 50; Spr 30:7-10
Moenie stry nie; prys God net!
Op 'n dag het Jesus 'n vrou in die sinagoge genees wat al vir 18 jaar kruppel was. Daarna het twee goed gebeur: Eerstens was sy so verheug soos net iemand kan wees wat vry is van 'n 18 jaar lange siekte. Tweedens het sommige kerkmense Jesus veroordeel omdat Hy haar op die Sabbatdag genees het. Wat 'n prentjie - terwyl sy God hierdie kant geloof het, het hulle aan die ander kant gestry oor die fyner punte van leerstellings. Wat het sy gedoen? Sy het net aangehou om God te prys! Sy het nie opgehou met haar lofprysing om haarself te probeer verduidelik of haar kritici te oortuig nie, want sy het geweet hulle het klaar besluit wat hulle wil glo en was nie oop vir verandering nie. Jy hoef jouself nie te verdedig nie, want die Here is jou verdediger. Verder is dit nie nodig om jou aan ander mense se buie en gesindhede te steur as jy deur 'n swaar tyd is nie. As jy dit doen, maak jou verdediging jou kwesbaar vir die vyand. Hierdie vrou het haarself beskerm deur verdedigende lof, en jy moet dit ook doen! Moenie by argumente betrokke raak nie. As jy ophou om jouself te verdedig, maak jy die deur vir die Here oop om jou te verdedig. Kan jy jou indink wat sou gebeur het as opgehou het met haar lofprysing en begin redekawel het? As dit gebeur het, sou die hele episode in 'n bakleiery geëindig het. In plaas daarvan het sy aangehou om God te prys - en dis wat jy ook moet doen!
Sielskos: Rom 12-14; Joh. 15:5-17; Ps 14; Spr. 28:13-16
En toe kom Jesus!
Een van Jesus se grootste wonderwerke was om 'n man te genees wat deur bose geeste gemartel is. Die Bybel sê: "Die man het tussen die grafte gebly. Niemand kon hom selfs met 'n ketting vasbind nie... Niemand kon hom baasraak nie. Hy was dag en nag aan die skreeu... en dan kap hy himself met klippe." (Mark 5:3-5 NV). Let op na vier dinge oor die man:
Hy het homself aanhoudend seergemaak. Hy het klippe gebruik, maar deesdae gebruik mense dwelms, kos, 5eks, alkohol, te veel werk en negatiwiteit.
Hy het homself besig gehou met die dinge van die dood. Hy het tussen die grafte gebly. Die lewe se bekommernisse kan maak dat jy jou begeerte om te lewe verloor.
Hy het nooit vrede gehad nie. As jy sonder God lewe, ervaar jy rusteloosheid, geïrriteerdheid en ontevredenheid.
Hy het in isolasie gelewe. Satan se werk is makliker as jy nie 'n geestelike ondersteuningstelsel het nie.
En toe kom Jesus! Hy het net een woord vir hom gesê en dan lees ons: ". die besetene in wie die baie bose geeste was, [sit] daar. met sy klere aan en by sy volle verstand." (Mark 5:15 NV). Die man wou een van Jesus se dissipels word, maar Hy het vir hom gesê: "Gaan na jou huis, na jou mense toe, en gaan vertel vir hulle wat die Here alles vir jou gedoen het." (Mark 5:19 NV). Wanneer Jesus jou bevry, is dit jou verantwoordelikheid om vry te bly en ander ook te bevry.
Sielekos: Sag 9-11; Luk 23:13-25; Ps 34; Spr 24:29-31
Lyding met genade
Filippense 1:29 NLV
Jy het die soort geloof nodig wat nie net in God glo vir die goeie dinge nie, maar wat jou ook staande hou deur die slegte dinge. "Maar as dit inderdaad gebeur dat julle swaarkry omdat julle doen wat reg is, sal God Sy seën op julle laat rus. Moet dus nie dat mense julle bangmaak of afskrik nie. Inteendeel, erken in julle harte Christus as die een wat seggenskap het." (1 Petrus 3:14-15 NLV). Of jou pad vol spoedhobbels of gelyk is, moet jy 'n gesindheid van "aanbidding" en "Christus as die Een wat seggenskap het" hê. Josef se ontvoering het daartoe gelei dat hy sy familie kon red. Christus het in die wêreld gekom deur 'n onverwagte swangerskap en het ons gered deur 'n onregverdige moord. Glo jy wat die Bybel ons leer - dat geen ramp uiteindelik fataal is nie? Chrusostomos het. Hy was van 398 tot 404 nC die aartsbiskop van Konstantinopel. Hy het volgelinge verkry omdat hy op welsprekende wyse korrupsie in die kerk veroordeel het. Hy is twee keer verban deur die owerhede, maar het gevra: "Waarvoor sal ek bang wees? Sal dit die dood wees? Ek weet Christus is my lewe, en om te sterf is vir my wins. Sal dit uitsetting uit die land wees? Die aarde is die Here s'n en alles daarop ook. Sal dit verlies van rykdom wees? Ons het niks in die lewe ingebring nie en ons kan niks daar uit neem nie. Al die verskrikkings van die wêreld is veragtelik in my oë; en ek glimlag oor al die goeie dinge." Dít is lyding met genade!
Sielekos: 1 Kor 10-11; Luk 24:13-24; Ps 68:1-18; Spr 25:13-16
Leer om deur God se gees gelei te word
As die Christelike lewe gaan oor 'n persoonlike verhouding met God, moet God steeds vandag met ons praat. Verhoudings word egter nie gebou op eenrigtinggesprekke nie. Dit verg toewyding en kommunikasie tussen twee mense waar elkeen praat en luister na die ander een. "Julle word egter nie deur julle sondige natuur beheers nie, maar deur die Gees, want die Gees van God woon in julle." (Rom 8:9 NV). Dit beteken dat die Gees jou lei in jou reaksies en besluitnemingsprosesse. Wanneer jy die Here volg, bestaan die lewe nie meer uit net dit wat jy kan sien, voel of verstaan nie, maar ook geloof en vertroue in jou Skepper, en die vermoë om Sy stem te hoor en die leiding van Sy Gees te sien. Van ons is huiwerig om dit te doen omdat ons ander mense gesien het wat sê die Gees lei hulle, en hulle benadering maak ons bang. As ons die Gees se leiding ervaar, twyfel ons daaraan, en is ons nie altyd seker of Hy regtig met ons praat nie. Ons wonder: "Is dit God se stem of my eie begeertes?" Dis hoekom Paulus skryf: "Ons lewe deur die Gees; laat die Gees nou ook ons gedrag bepaal." (Gal 5:25 NV). Ons moet stap vir stap leer om die Gees te volg. Selfs mense wat die sterkste in hulle geloof is, struikel soms. Dis nie 'n probleem nie! "Die Here bepaal die koers van die mens met wie se pad Hy tevrede is, en Hy ondersteun hom. As so iemand val, bly hy nie lê nie, want die Here help hom op." (Ps 37:23-24 NV).
Sielekos: 1 Kon 17:1-6; 1 Kon 18:16-39; 1 Kon 19:9-18; 2 Kon 2:1-12
Wees die lig op hul pad
Matteus 5:16 DB
Elke kind, ook joune, word "verlore" gebore in 'n wêreld van morele en geestelike donkerte. Ouer, jou grootste verantwoordelikheid is om die lig op hul pad te wees. Paul Harvey het 'n storie vertel oor 'n pa wat baie gedrink het en sy tienerseun in 'n bakkie gelos het terwyl hy in 'n kroeg in is. Twee ure later, toe die pa terugkeer na sy bakkie, was sy seun weg. Hy het sy seun in die kroeg gekry saam met 'n klomp beskonke jong mans wat hom dronk gemaak het. Na die bakleiery met hulle, het die pa aan die bloei op die vloer op geëindig met sy ontstelde seun wat by hom kniel en pleit: "Moet asseblief nie kwaad wees vir my nie, Pa. Ek het jou net gevolg!" Ons almal volg iemand in die hoop dat hulle die pad ken. Die Bybel sê: "Ahasia het net verkeerde dinge gedoen. Hy het gemaak soos sy pa... sy ma..." (1 Kon 22:53 DB). Ons kinders mag dalk nie ons raad volg nie, maar hulle sal wel ons voorbeeld volg, of dit nou goed of sleg is. Ons is geroep om padtekens by hul kruispaaie te wees; padkaarte in hul verwarring. Paulus het sy geestelike kinders so bemoedig: "Volg julle dan my voorbeeld, soos ek Christus s'n volg." (1 Kor 11:1 NLV). Jy het nie 'n graad in ouerskap nodig om uit te blink by die huis nie. As jy Christus se onderrig elke dag aanvaar en uitleef, is jy gekwalifiseerd om die beste ouer moontlik te wees! "Hy wat opreg en eerlik leef, se kinders is baie gelukkig." (Spr 20:7 NLV).
Sielekos: 1 Kor 7-9; Luk 24:1-12; Ps 91; Spr 25:9-12
Matteus 27:51 NLV
Spreek woorde wat lewe gee en heel maak
Jakobus skryf: "As jy dink jy is godsdienstig, maar jy hou nie jou tong in toom nie, bedrieg jy jouself. Jou godsdiens is niks werd nie." (Jak 1:26 NLV). Hoe beheer jy jou tong se geneigdheid tot negatiwiteit? Gebruik dit positief. Hoe?
Wees 'n aanmoediger! Jou woorde kan 'n persoon sonder hoop laat aanhou leef en 'n geliefde wat siek is, motiveer om teen 'n siekte te veg en heel te word. Aanmoedigers is God se voorste linie teen nederlae, moedeloosheid en depressie!
Praat die waarheid met liefde. Dis baie keer moeilik om te sê wat gehoor moet word, maar as jy 'n vriend is, vereis dit van jou om moeilike dinge te sê. "Die wonde veroorsaak deur iemand wat lief is vir jou is baie beter as die baie soene wat jou vyande jou wil gee." (Spr 27:6 NLV). As die waarheid met liefde oorgedra word, kan dit mense van hul dwalings, wanopvattings en onbuigsaamheid verlos sodat hulle vry, produktiewe lewens kan lei. (Joh 8:32).
Vra God vir die regte woorde. "Uit die mond van regverdiges kom wysheid." (Spr 10:32 NLV). Hoe weet jy watter woorde die luisteraar sal aanvaar? Laat God jou gids wees.
Laat jou woorde lewe gee. "Die raad wat wyse mense gee, is soos 'n fontein met water wat lewe gee; as jy dit volg, ontsnap jy die lokvalle van die dood." (Spr 13:14 NLV).
Die mense wat jy ontmoet, het woorde nodig wat hulle sal laat omswaai van geestelike dood na ewige lewe. Spreek dus woorde wat lewe gee en genees.
Sielekos: Jes 22-25; Joh 6:52-71; Ps 127; Spr 27:25-27